b'\n_START_ARTICLE_\nPe\xc5\xa1pot\n_START_PARAGRAPH_\nPe\xc5\xa1pot je del utrjene ali neutrjene prometne ali neprometne povr\xc5\xa1ine, prvenstveno namenjena hoji.\n_START_SECTION_\nPlo\xc4\x8dnik\n_START_PARAGRAPH_\nPlo\xc4\x8dnik kot sestavni del cesti\xc5\xa1\xc4\x8da in je od vozi\xc5\xa1\xc4\x8da fizi\xc4\x8dno lo\xc4\x8den in deniveliran; namenjen je pe\xc5\xa1cem, ali pe\xc5\xa1cem in prometu koles ter koles s pomo\xc5\xbenim motorjem, \xc4\x8de je na njem ozna\xc4\x8den kolesarski pas ali pa z vertikalno prometno signalizacijo dovoljen promet kolesarjev. Utrditev je lahko zelo razli\xc4\x8dna. Obi\xc4\x8dajno je to asfalt, lahko pa so dekorativni tlakovci iz betona ali naravnega kamna, \xc4\x8de se plo\xc4\x8dnik nahaja v mestnem ali zgodovinskem okolju. Plo\xc4\x8dnik ima lahko tudi pe\xc5\xa1\xc4\x8deno povr\xc5\xa1ino, kar pa ni najbolj udobno in se ga pe\xc5\xa1ci najraje izogibajo.\n_START_SECTION_\nPas za pe\xc5\xa1ce\n_START_PARAGRAPH_\nPas za pe\xc5\xa1ce je del vozi\xc5\xa1\xc4\x8da in je ozna\xc4\x8den z vzdol\xc5\xbeno lo\xc4\x8dilno \xc4\x8drto ter tako lo\xc4\x8den od ostalega prometa. Obi\xc4\x8dajno ima enako utrditev kot vozi\xc5\xa1\xc4\x8de, lahko pa tudi samo pe\xc5\xa1\xc4\x8deno povr\xc5\xa1ino. Ob zelo prometnih cestah je pas za pe\xc5\xa1ce lahko tudi fizi\xc4\x8dno lo\xc4\x8den od vozi\xc5\xa1\xc4\x8da z varnostno ograjo.\n_START_SECTION_\nSteza za pe\xc5\xa1ce\n_START_PARAGRAPH_\nSteza za pe\xc5\xa1ce je s predpisano prometno signalizacijo in prometno opremo ozna\xc4\x8dena javna pot, namenjena pe\xc5\xa1cem in drugim posebnim prevoznim sredstvom. Gre za posebej zgrajeno prometno povr\xc5\xa1ino, pogosto namenjeno dostopu do naravnih in kulturnih zanimivosti ali povezovanju teh med seboj. Lahko je utrjena ali neutrjena (pe\xc5\xa1\xc4\x8dena).\n_START_SECTION_\nSprehajalna pot\n_START_PARAGRAPH_\nSprehajalne poti so namenjene sprehajanju po mestnih in drugih parkih (botani\xc4\x8dni vrt, znotraj stanovanjskih sosesk, muzejev na prostem in podobno), ob obali rek, jezer ali morja. Lahko so namenjene tudi rekreaciji (trim steze). Obi\xc4\x8dajno so neutrjene (pe\xc5\xa1\xc4\x8dene), redko tlakovane z naravnim materialom, izjemoma tudi lesene. Na zamo\xc4\x8dvirjenem predelu so lahko tudi dvignjene nad teren.\n_START_SECTION_\nPlaninska pot\n_START_PARAGRAPH_\nPlaninska pot je ozek pas zemlji\xc5\xa1\xc4\x8da, praviloma na gri\xc4\x8devnatem, hribovitem in goratem svetu, namenjen za hojo, tek ali plezanje, ki je lahko obstoje\xc4\x8da pe\xc5\xa1pot ob javni prometni povr\xc5\xa1ini, poljska pot ali ustrezna gozdna prometnica, lahko pa je tudi samostojna, praviloma najve\xc4\x8d en meter \xc5\xa1iroka, le v nujnih primerih z naravnim materialom utrjena pohodna trasa._NEWLINE_Planinske poti so ozna\xc4\x8dene s posebnimi markacijami (v Sloveniji s Knafelj\xc4\x8devimi markacijami) in usmerjevalnimi tablami. Prav tako so ob planinskih poteh tudi druge informacijske table in oznake o zahtevnosti poti._NEWLINE_Planinske poti so glede na tehni\xc4\x8dno zahtevnost kategorizirane v tri skupine: lahke, zahtevne in zelo zahtevne planinske poti._NEWLINE_Po planinskih poteh, ki ne potekajo po poljskih poteh ali gozdnih prometnicah, ni dovoljena vo\xc5\xbenja z gorskimi kolesi, motornimi kolesi, kolesi s pomo\xc5\xbenim motorjem in drugimi vozili, razen v primeru, \xc4\x8de je tak\xc5\xa1no vozilo namenjeno za oskrbo planinske ko\xc4\x8de ali za re\xc5\xa1evanje ponesre\xc4\x8dencev. Prav tako je prepovedano jahanje in vodenje jezdnih \xc5\xbeivali, razen v primeru, \xc4\x8de je uporaba takih \xc5\xbeivali namenjena za oskrbo planinskih ko\xc4\x8d. _NEWLINE_V Sloveniji je najbolj poznana Slovenska planinska pot. V Alpah pa poti imenovane Via Alpina. _NEWLINE_Posebna kategorija planinskih pe\xc5\xa1poti v Sloveniji so tako imenovane obhodnice. Ozna\xc4\x8denih je osemdeset (stanje 2008) v upravljanju Planinske zveze Slovenije, pa tudi druge.\n_START_SECTION_\nU\xc4\x8dna pot\n_START_PARAGRAPH_\nU\xc4\x8dna pot je posebej zgrajena in ozna\xc4\x8dena sprehajalna pot praviloma v naravi, gozdu ali drugem pomembnem kulturno-zgodovinskem okolju, prvenstveno namenjena izobra\xc5\xbeevanju \xc5\xa1olske mladine, pa tudi turistom in rekreativcem. Zanje so izdelani priro\xc4\x8dniki (vodniki), na terenu pa so ozna\xc4\x8dene z informativnimi tablami, pogosto tudi s posebnimi markacijami z likovnim znakom, ki je zna\xc4\x8dilnost poti._NEWLINE_V Sloveniji je ozna\xc4\x8denih preko sto razli\xc4\x8dnih u\xc4\x8dnih poti. V veliki meri so to gozdne u\xc4\x8dne poti, pogosto kulturno-zgodovinske ali literarne in naravoslovne poti.\n_START_SECTION_\nPohodni\xc5\xa1ka pot\n_START_PARAGRAPH_\nTo so poti sestavljene iz razli\xc4\x8dnih prej na\xc5\xa1tetih vrst in vsebin, namenjene povezovanju na dalj\xc5\xa1e razdalje in jih je mogo\xc4\x8de prehoditi v ve\xc4\x8d dnevnih etapah. Znane take so Evropske pe\xc5\xa1poti; dve potekata preko Slovenije in sicer od severa do juga (E-6) in od vzhoda do zahoda (E-7). Poznane so tudi pohodne poti v ZDA (na primer 3500 km dolga Apalachee Regional Park Trail) in Kanadi (na primer Trans Canada Trail), pa v Peruju (Inka trail) in \xc5\xa1e drugje. Posebej zanimive so pohodni\xc5\xa1ke poti na otoku Madeira (Portugalska), ki so jih zgradili za potrebe vzdr\xc5\xbeevanja namakalnih kanalov in se imenujejo "levade".\n_START_SECTION_\nPodzemeljska pot\n_START_PARAGRAPH_\nPredvsem v ve\xc4\x8djih mestih so pod zemljo zgrajene sprehajalne poti, ki slu\xc5\xbeijo za dostop v trgovske centre, ki so tudi zgrajeni pod zemljo ali za povezovanje delov mesta med seboj in s tem izogibanju bodisi naravnim oviram, bodisi drugim prometnicam.'